open-index/open-wikipedia-markdown huggingface dataset:
Joelfees

Die **Joelfees** is 'n Noord-Europese sonnewendingsfees wat oorspronklik tussen 23 Desember en 6 Januarie gevier is. Die dae voor en na 21 Desember is die wintersonstilstand in die Noordelike Halfrond waartydens die dag- en naglengte nouliks verskil. Eers vanaf 25 Desember begin die daglengtes weer rek.

Die ou Voor-Christelike fees het sy naam in die Skandinawiese tale ook aan die huidige Kersfees verleen wat hier *Jul* genoem word. Ook Engels (*Yule*, *Yuletide*) en Noordfries (*Jül*) het hierdie Germaanse naam bewaar.

## Etimologie en gebruik 
duimnael|250px|1832

Die Gotiese kalenderfragment *Codex Ambrosianus A* uit die 6de of 7de eeu n.C. bevat die oudste verwysing na die term Joel. Die fragment beskryf die einde van Oktober en die maand November, waarby die Novembermaand die opskrif *Naubaimbair: fruma Jiuleis* dra. Hierdie titel kan óf as "November: Die eerste Joelmaand" óf as "November: Die maand voor Joelfeestyd" vertaal word. Die term *Prosabbaton* in die Evangelie volgens Markus is in hierdie fragment as *fruma sabbato* vertaal. Daarnaas dui ook die Oudengelse benaming vir Januarie, *æftera Geola*, in hierdie rigting. 

In Oudnordies het die terme *Júl* en *Jól* bestaan, wat in Fins as leenwoorde (*juhla* en *joulu*) oorgeneem is. *Juhla* het 'n meer algemene betekenis en kan na enige fees verwys, terwyl *Joulu*, wat eers later uit Noord-Germaans ontleen is, steeds die spesifieke betekenis "Kersfees" gehad het. In sy wyer betekenis was die begrip *jól* 'n algemene sinoniem vir "feesmaal" soos in *Hugins jól* ("die drinkfees van die raaf").

In die Voor-Christelike tydperk is die Joelfees in die Midwinternag met die bring van offers gevier. Verwante terme is *jóln* (onsydige meervoudsvorm, "Gode") en *Jólnir* (letterlik "Heer van die Gode", moontlik ook "Heer van die Jólfees"), een van die benamings waaronder Odin (Oðinn) bekend gestaan het. Volgens die *Flateyarbók* het die Heidense Germane die Joelfees ter ere van Oðinn gevier, maar ons het tans min kennis oor die presiese rol wat hierdie Godheid by die Joelfees gespeel het. Die etimologiese afleiding is betwisbaar. 'n Ander afleiding beskou Joel as 'n term wat nou verwant is met *él* ("sneeujag").

## Verwysings
Porsanger

**Porsanger** (amptelik **Porsanger kommune**; Noordsamies **Porsáŋggu gielda**, Kwenies **Porsangin komuuni**) is 'n munisipaliteit (Noors: *kommune*) in die provinsie (*fylke*) Finnmark (Noord-Noorweë). Dit grens in die noordweste aan Kvalsund en Måsøy, in die noorde aan Nordkapp, in die ooste aan Lebesby, in die suide aan Karasjok en in die weste aan Alta. Volgens sy oppervlakte is Porsanger, wat na die plaaslike Porsangen of Porsangerfjord vernoem is, die derde grootste munisipaliteit in Noorweë.

Porsanger is die enigste munisipaliteit in die land wat drie ampstale en drie kulture erken - Samies, Kwenies en Noors. Dit maak ook deel uit van die Samiessprekende administratiewe streek.

Die grootste nedersetting, Lakselv aan die Porsangerfjord, dien ook as die administratiewe sentrum.
McCain Foods Limited

**McCain Foods Limited** is 'n Kanadese maatskappy in privaatbesit wat in 1957 deur die broeders Harrison en Wallace McCain in Florenceville (provinsie Nieu-Brunswick) gestig is. McCains is die grootste vervaardiger van bevrore slaptjips (*french fries* of *pommes frites*) en ander oondklaar diepvrieskos ter wêreld.

Die maatskappy het 18&nbsp;000 werknemers in diens en beskik oor 41 vervaardigingsaanlegte in twaalf lande wat oor ses vastelande strek. McCain Foods verwerk elke uur sowat een miljoen pond aartappelprodukte en verkoop wêreldwyd een derde van alle diepbevrore aartappelprodukte in meer as 160 lande. In 2000 het McCain Foods Irvin & Johnson se verwerkte voedsel-afdeling met 'n slaptjipfabriek in Delmas (provinsie Mpumalanga) asook twee verwerkingsaanlegte vir bevrore groente in Bedfordview (Johannesburg) oorgeneem en sodoende tot die Suid-Afrikaanse mark toegetree. Sy besighede in die land word deur *McCain Foods SA (Pty) Ltd.* bedryf.

Volgens die Kanadese dagblad *The Globe and Mail* se *Report on Business* was McCain Foods ten opsigte van sy verkope in 2014 die 19de grootste Kanadese maatskappy in privaatbesit.

## Verwysings
Delmas

**Delmas** is 'n boerderydorp in die Suid-Afrikaanse provinsie Mpumalanga, oos van Johannesburg. Die plaaslike boerderye produseer mielies, koring, aartappels en hoenders.

## Geskiedenis 
[duimnael|links|270px|Die [Gereformeerde kerk Delmas. Die argitekte was Geers en Geers.]]
Die dorp is in 1907 op die plaas Witklip uitgelê. Sy eienaar, Frans-gebore Frank Dumat, het besluit om die nedersetting *de le mas* ("van die klein plaas") te noem.

## Distrik 
Die distrik is 5 500&nbsp;km2 groot.

## Sien ook 
* Lys van dorpe in Suid-Afrika

## Bron 
* Op Pad in Suid-Afrika. B.P.J. Erasmus. 1995. .
Lola Pagnani

**Lola Pagnani** (* 3 April 1972) is 'n Italiaanse aktrise en danseres.

## Biografie 
Lola Pagnani is as Anna Lola Pagnani Stavros en dogter van die outeur en draaiboekskrywer Enzo Pagnani in Rome gebore. Op die ouderdom van 17 jaar het sy in Parys 'n graad in kontemporêre dans behaal. Sy was die *prima ballerina* van die dansgroep Momix tydens hulle wêreldtoernooi en het by die choreografie van die *Cirque du Soleil* in Montreal saamgewerk. Sy was die *prima ballerina* van München se operahuis onder regie van Lina Wertmüller en die dirigent Giuseppe Sinopoli. Sy het daarna 'n graad by die *Alvin Ailey American Dance Theater* in New York behaal. Hier het sy later ook toneelkuns by die HB Studio gestudeer en vervolgens na Italië teruggekeer.

In haar geboorteland het sy begin om met die groot name van die Italiaanse en internasionale toneel- en rolprentbedryf saam te werk, waaronder Ettore Scola, Giulio Base en Lina Wertmüller. Daarnaas het sy ook in produksies onder regie van Spike Lee, John Turturro en Abel Ferrara gespeel. 

In Italië het sy saam met Tulio Solenghi en Riccardo Garrone in advertensie-rolprente vir die koffievervaardiger *Lavazza* opgetree en gedurende twee opeenvolgende jare vir die onderhoudprogram *Maurizio Costanzo Show* gewerk. Sy is daarnaas uitgenooi om saam te werk met Enrico Montesano, Marco Columbro, Barbara De Rossi, Blas Roca Rey, Enrico Brignano, Nino Manfredi, Vittorio Gassman en Shelley Winters. Onder persoonlike toesig van Shelley Winters het Lola Pagnani by die ''Actor's Studio'' in Los Angeles gestudeer. Hier het sy ook saam met Teddey Sherman 'n privaatopleiding gevolg.

In New York het sy vir die televisiemaatskappy *Rai International* by verskeie televisieprogramme gewerk en as gasvrou van die program *PoP Italia* opgetree. Sy het daarnaas ook met Gianni Battistoni se tydskrif *Associazione Via Condotti* saamgewerk.

Haar nuutste projek is 'n dokumentêr wat sy saam met die Amerikaanse produsent en regisseur Melissa Balin gaan maak, *Women Seeking Justice*. Dit sal stories oor ongeregtigheid dwarsoor die wêreld behandel en is onder meer deur haar persoonlike ervaring as slagoffer van 'n *Camorra*-komplot geïnspireer. 

Lola Pagnani is vloeiend in Italiaans, Frans, Spaans en Engels.

## Filmografie 
### Silwerdoek 
* *Trafitti da un raggio di sole* (1995) - Fabiola
* *Polvere di Napoli *(1996) - Rosita
* *Ninfa plebea *(1996) - Lucia
* *Ferdinando e Carolina *(1999) - Sara Goudar
* *La bomba* (1999) - Daisy
* *Il pranzo della domenica *(2002) 
* *Gente di Roma *(2003)
* *Women Seeking Justice *(2007)

### Televisie 
* *Pazza famiglia *(1995)
* *Commissario Raimondi *(1998) - Esmeralda
* *Anni 50 (1998)
* * La squadra *(2000)
* *Un posto al sole *(2001) - Roberta Cantone
* *Francesca e Nunziata *(2001)
* *Carabinieri 5 *(2005) 
* * Un ciclone in famiglia 2 *(2005) 
* * Donne sbagliate *(2006) 
* *Capri *(2006) - Maria Rosaria

### Toneel 
* *Vergine Regina *(1996)
* *Anatra all'arancia *(1997)
* *Carmen *(1987)

## Eksterne skakels 
* *Amptelike webwerf*  
* *Studio Morea-Lo Cascio, Lola's Press in Rome''
Florenceville-Bristol

**Florenceville-Bristol** is 'n Kanadese munisipaliteit in die administratiewe distrik (*comté/county*) Carleton in die weste van die provinsie Nieu-Brunswyk. Die munisipaliteit is op 1 Julie 2008 met die samesmelting van die naamgewende dorpe Florenceville en Bristol gevorm.

## Toponimie 
Florenceville het oorspronklik bekend gestaan as *Buttermill Creek*. In 1855 het die luitenant-goewerneur Lemuel Allan Wilmot die dorp ter ere van Florence Nightingale, 'n heldin van die Krimoorlog, hernoem. Bristol se oorspronklike name  was *Shiktehawk* en later *Kent Station*. Die huidige naam is ter ere van ene mnr. Davis, wat as hoof van die spoorwegstasie in Bristol (Verenigde Koninkryk) gefungeer het, aan die dorp gegee.

## Geografie 
Florenceville-Bristol is in die vallei van die St. John-/Saint-Jean-rivier geleë, sowat 90 kilometer noord-wes van Fredericton.

Die dorp behels twee hoofsaaklike buurte. Florenceville is aan weerskante van die rivier geleë, tog strek sy sentrum langs die linkeroewer. Soos sy naam reeds aandui, lê Florenceville-East/-Est oos daarvan. Bristol lê aan die rivier se linkeroewer, 3,5 kilometer noord-oos van Florenceville.

## Administrasie 
## Sien ook 
* McCain Foods Limited

## Eksterne skakels 
* *Amptelike webwerf van die vroeëre dorp Florenceville* 
* *Amptelike webwerf van die vroeëre dorp Bristol* 

## Verwysings
Slaptjips

duimnael|regs|250px|Slaptjips 
duimnael|regs|250px|Die bereiding van slaptjips - die aartappelstafies word 'n tweede keer diepgebraai

**Slaptjips** is diepgebraaide stafies aartappels wat ongeveer so lank soos 'n vinger is. Dit was oorspronklik 'n Belgiese spesialiteit, maar het intussen dwarsoor die wêreld 'n gewilde vullende bygereg geword wat dikwels by wegneem-eetplekke verkoop word. Slaptjips is daarnaas ook een van die belangrikste bevrore voedselprodukte.

## Metode 
Vir die bereiding van slaptjips word geskilde aartappels in stafies met 'n deursnee van sowat een sentimeter en 'n lengte van tussen twee en tien sentimeter gesny, effens gedroog en vervolgens in plantolie twee keer diepgebraai - eers teen 'n temperatuur van tussen 140 en 180&nbsp;°C totdat hulle 'n liggeel kleur kry, en daarna - sodra hulle afgekoel het - 'n tweede keer teen 'n temperatuur van sowat 190&nbsp;°C diepgebraai totdat hulle 'n goue kleur verkry.

Slaptjips wat slegs eenkeer diepgebraai word, is dikwels nie gaar aan die binnekant nie of kry 'n donker kors. Indien 'n te groot hoeveelheid slaptjips op een keer gebraai word, koel die olie in die pot sterk af, en die aartappels suig baie olie op aangesien daar geen beskermende korslaag kan vorm nie. Voordat hulle bedien word, word die slaptjips gedreineer van olie en gesout.

## Industriële vervaardiging 
Restourante en privaatverbruikers gee, ter wille van gerief, dikwels voorkeur aan industrieel-verwerkte slaptjips wat na die eerste braai gevries is. Hulle moet voor bediening net nog éénkeer diepgebraai of in die oond gebak word. Verwerkte slaptjips word soms ook van aartappelpuree of -granulaat gevorm.

Vir die industriële vervaardiging van slaptjips word veral langerige aartappels gebruik. Produsente gee voorkeur aan soorte met 'n liggeel kleur sodat die eindproduk goudbruin en nie grys is nie. Aartappelsoorte met 'n hoër konsentrasie stysel krimp nie wanneer die water verdamp nie. Geskikte soorte is bv. *Agria*, *Granola* en *Ditta*.

Die aartappel word gewas en onder stoom in 'n aartappelskiller geskil, geblansjeer, in loopbanddroërs gedroog en in groot diepbraaiers gebak. Sodra die slaptjips gereed is, word hulle afgekoel en uiteindelik in vriestonnels bevries. Moderne aanlegte vir die vervaardiging van slaptjips kan tot 25 ton klaarproduk per uur hanteer.

Die grootste vervaardigers wêreldwyd is McCain Foods (Kanada), Simplot en Lamb Weston (albei in die VSA).

## Sien ook 
* Aartappel
* Vis-en-tjips

## Verwysings 
## Eksterne skakels 
*
Slipknot

**Slipknot** is 'n Amerikaanse heavy metal musiekgroep van Des Moines, Iowa, dit het in 1995 tot stand gekom. Die groep van nege lede is Sid Wilson, Joey Jordinson, Paul Gray, Chris Fehn, Jim Root, Craig Jones, Shawn Crahan, Mick Thompson en Corey Taylor. Hulle is bekend vir elke lid wat 'n unieke masker dra.

## Diskografie 
### Ateljeealbums 
* *Slipknot* (1999)
* *Iowa* (2001)
* *Vol. 3: (The Subliminal Verses)* (2004)
* *All Hope Is Gone* (2008)
* *.5: The Gray Chapter* (2014)
* *We Are Not Your Kind* (2019)
* *The End, So Far* (2022)
Round House

duimnael|regs|Die Round House
duimnael|links|'n Laat 19de eeuse Foto van die Round House

Die **Round House** () is die oudste gebou wat steeds staan in Wes-Australië.  Dit is by **Arthur Head** in Fremantle geleë.

Die gebou is in 1830 gebou en is ontwerp deur Henry Reveley en was die eerste permanente gebou in die Swanrivier kolonie.  Die gebou is aanvanklik bedoel om as 'n tronk te dien en het agt selle en blyplek vir die tronkbewaarder gehad wat almal op 'n binnehof uitgeloop het.  Die ontwerp is gegrond op die Panopticon, 'n soort tronk wat deur die filosoof, Jeremy Bentham, ontwerp is. Dit is gebruik om koloniale- en inboorling gevangenisse te huisves tot en met 1886 toe beheer oor die Convict Establishment tronk (tans die Fremantle tronk) oorgedra is na die kolonie.  Hierna is die Round House as tydelike selle van die polisie gebruik tot in 1900, waarna dit die woning van die hoofkonstabel en sy gesin geword het.

Daar is 'n gedenkplaat by die Round House wat deur die Royal Western Australian Historical Society daar geplaas is as deel van herdenking van die eeufeesjaar van Wes-Australië in 1929.

Die Fremantle stadsraad het in 1982 verantwoordelikheid vir die Round House oorgeneem en dit is kort daarna aan die publiek oopgestel.  Tans is diet sewe dae van die week oop vir die publiek.  Toegang word verkry deur 'n muntskenking te maak.

## Verwysings 
## Verdere leeswerk 
* Davidson, Dianne.(2001) *The rescue of the round house*. Newsletter (Fremantle History Society), Summer, 2001, p. 1-3,
* Scott, Peter.(1989) *Hiding history : The Round House*. (Aboriginal imprisonment in the Round House). *Murdoch ethos*, p. 37-50, (*essays in Australian history in honour of Foundation Professor Geoffrey Bolton*edited by Rae Frances and Bruce Scates. Murdoch, W.A.: Murdoch University.
* Webb, David and Warren, David (2005) *Fremantle : beyond the Round House* Fremantle, W.A. Longley Books.

## Eksterne skakels 
* http://register.heritage.wa.gov.au/viewplace.html?place_seq=896&offset=1&view=library   Heritage Council Library bibliography of books, reports and studies 1984 to 2006
Ongeronde geslote voorklinker

Die **ongeronde geslote voorklinker** is 'n tipe klinker wat in meeste gesproke tale gebruik word. Die simbool in die Internasionale Fonetiese Alfabet wat die klank voorstel is , en die ekwivalente X-SAMPA simbool is `i`. 

Die klinker  is baie algemeen en kom fonemies in byna alla tale met drie of meer klinkers voor.

## Eienskappe 
* Die klank se klinkerhoogte is geslote, wat beteken dat die tong so na as moontlik aan die vehemelte geposisioneer word sonder om 'n obstruksie te veroorsaak wat dit as 'n konsonant sou klassifiseer.
* Die klank se klinkerposisie is voor, wat beteken dat die tong so ver vorentoe as moontlik in die mond geplaas word sonder om 'n obstruksie te veroorsaak wat dit in 'n konsonant sou verander.
* Die klank se ronding is ongerond, wat beteken dat die lippe gesprei is.

## Bibliografie 
*
* 
*
* 
*
*
*
*
*
*
*
*
Rooiwynkoek

**Rooiwynkoek** (Duits *Rotweinkuchen*) is 'n Kersfeeskoek wat sy oorsprong in Suidwes-Duitsland en die Elsas het. Die sagte roerdeeg vir hierdie spesialiteit (met eiers, botter, suiker en gesifte koekmeelblom as hoofbestanddele) word met besondere geursels soos vanieljesuiker, kaneel, gerasperde sjokolade, kakao en 1/8 liter droë rooiwyn (soms ook nog 'n glasie rum) verfyn. Die twee laasgenoemde bestanddele gee die kenmerkende donkerbruin kleur aan hierdie koek. 

## Geskiedenis 
Soos alle ander koeke is rooiwynkoek vanweë die baie hoë suikerprys oorspronklik net op die koffietafels van welgesteldes bedien. Eers vanaf die 19de eeu het koeke met die grootskaalse verbouing van suikerbiet in Europa ook vir gewone mense bekostigbaar geword. Rooiwynkoek het veral in die Kersfeestyd al hoe gewilder geraak en is sodoende ook met tipiese Kersfeesgeursels soos kardamom en kaneel verfyn. Immigrante het die resep ook na Noord-Amerika saamgeneem.

## Verwysings 
## Eksterne skakels 
**Resepte**
* *The Linguist List Cookbook*
* *www.chefkoch.de - 78 Rooiwynkoekresepte*
Bruin huisslang

Die **bruin huisslang** (*Lamprophis fuliginosus*) is 'n onskadelike wurgslang wat in Suider-Afrika aangetref word.

Soos sy naam aandui, het hierdie slank, gespierde slang 'n bruin kleur, wat kan wissel tussen roesrooi tot lig- en donkerbruin, afhangende van die gebied waarin dit woon. Ou slange is by uitstek donkerbruin. Sy skubbe is glad en blink en sy onderkant is 'n vuil wit. 'n Verdere kenmerk is twee bleek, geel of roomkleurige strepe langs die kante van die kop. Volwasse slange het 'n gemiddelde lengte van ongeveer 60&nbsp;cm, alhoewel slange van 90&nbsp;cm en ook 1,2&nbsp;m al waargeneem is.

Die bruin huisslang is 'n grondlewende slang en kom algemeen in Suider-Afrika voor. Dit word veral, soos die naam weggee, naby mense se woonplekke aangetref, waar hulle onder klippe en in ander klipagtige gebiede woon. Die verspreiding van die slang is waarskynlik aan die toeneem, as gevolg van die onopsettelike vervoer deur mense (tydens die vervoer van ander goedere).

Dié slange vreet hoofsaaklik muise en rotte, maar wanneer hierdie knaagdiere nie beskikbaar is nie, sal dit ook padda's, akkedisse, voëls en eiers vreet. Jong slange vreet hoofsaaklik akkedisse. Die bruin huisslang is klein, maar kragtig: wanneer 'n rot gevang word, sal die slang dit met sy kake gryp en sy liggaam rond die rot krul en dit wurg. Na die rot gevrek het, ontspan die slang sy greep en word die prooi halsoorkop gevreet.

Hulle voorliefde vir rotte en muise beteken dat hulle nuttig is vir die mens. Die slang is aggressief wanneer hy vasgekeer word, maar kan maklik getem word en in gevangenskap geteel word. Dit is 'n gewilde troeteldier, maar soos met ander Suid-Afrikaanse slange, benodig die eienaar 'n lisensie om die slang te mag aanhou. Alhoewel dit 'n algemene slang is, word dit deur die Wes-Kaapse Natuurbewaring as 'n bewaarde spesie geklassifiseer. Die slang se natuurlike bedreigings sluit groter slange en roofvoëls in, veral uile, wat ook snags aktief is.

Die wyfie lê 6 tot 25 eiers in die vroeë somer, tydens November en Desember, tussen kompos of ander bedorwe plantafval. Die eiers broei na 50 tot 80 dae uit.

## Sien ook 
* Alfabetiese lys van slange

## Bronnelys 
**Slange* (1986), deur Rod Patterson. Eerste uitgawe. Struik uitgewers: Kaapstad. 
**Natuurlewe Van Suider Afrika* (2000), deur Vincent Carruthers, Penny Meakin en Barend Louis Penzhorn. Struik uitgewers: Kaapstad. , 
**Oudtshoorn Info: Brown House Snake * 
**Bruin huisslang/Brown House Snake * by die webwerf van *SCARCE* .
Brusimpiano

**Brusimpiano** (*Bru-sim-piano*) is 'n dorp in die noorde van Italië, naby Switserland in die *region* Lombardye. Die dorp het in 2004 'n bevolking van sowat 1&nbsp;000 gehad.
Bronkhorstspruit

**Bronkhorstspruit** is 'n dorp 50&nbsp;km oos van Pretoria in die Gautengprovinsie, in Suid-Afrika. Die dorp is genoem na die Bronkhorsplant. Die dorp was die setel van die Kungwini Plaaslike Munisipaliteit, sowel as die Metsweding-distriksmunisipaliteit, maar beide is in 2011 ontbind en by Tshwane geïnkorporeer, dus Bronkhorstspruit ook.

Bronkhorstspruit huisves die Nan Hua-tempel, die grootste Boeddhistiese tempel in die Suidelike Halfrond. Die N4 nasionale pad gaan langs die dorp verby. 

## Geskiedenis 
[duimnael|links|Die [Gereformeerde kerk Bronkhorstspruit, ontwerp deur Gerard Moerdyk.]]
[duimnael|links|Leeudans by die [Nan Hua-tempel tydens Chinese Nuwejaar op 10 Februarie 2019.]]
Die dorp het sy oorsprong te danke aan die spoorlyn van Pretoria na Lourenço Marques (nou Maputo in Mosambiek). Die spoorlyn het hierdie gebied in 1894 bereik. In 1904 het CJG Erasmus 'n dorp op sy plaas Hondsrivier uitgelê en die dorp is Erasmus genoem. In 1935 het die dorpsraad weer die oorspronklike naam Bronkhorstspruit gebruik. Die Slag van Bronkhorstspruit het op 20 Desember 1880 tydens die Eerste Vryheidsoorlog hier naby plaasgevind.

## Distrik 
Die distrik is 2&nbsp;700&nbsp;km² groot. Gemengde boerdery word beoefen – mielies, grondbone, sorghum, sonneblomsaad, beeste en skape. Vuurklei word ook in die omgewing gemyn en vir uitvoer verwerk. Die gewilde Bronkhorstspruitdam is sowat 10&nbsp;km suid van die dorp.

## Sien ook 
* Gereformeerde kerk Bronkhorstspruit
* Lys van dorpe in Suid-Afrika

## Verwysings 
## Bronne 
* Op Pad in Suid-Afrika. B.P.J. Erasmus, 1995, 
* Ensiklopedie van Suidelike Afrika, Eric Rosenthal, 1967
Alinta

**Alinta** is 'n Australiese maatskappy wat betrokke is by energie infrastruktuur.  Dit het gegroei van 'n klein, Wes-Australies gebaseerde gasverspreider en -handelaar tot die grootste energie infrastruktuur maatskappy in Australië.  Die maatskappy is bekend vir sy aggressiewe benadering tot groei deur oornames en finansiële manipulasie.  Die maatskappy word besit deur 'n konsortium wat Singapore Power en verskeie Babcock & Brown fondse insluit.

## Geskiedenis 
Die woord Alinta is afgelei vanaf die woord vir vuur in 'n tradisionele taal van 'n inboorlingstam uit Victoria.

Die maatskappy is aanvanklik in Januarie 1995 gestig as **AlintaGas** toe die vertikale monopolistiese energieverskaffer, die staatsbeheerde *State Energy Commission of Western Australia* opgebreek is in verskillende gas- en elektrisiteitsverskaffers.  Op 13 Julie 2000 is wetgewing deurgevoer deur die regering van Wes-Australië wat die verkoop van **AlintaGas** en die daaropvolgende notering op die Australiese beurs op 17 Oktober 2000 moontlik gemaak het.

Op 8 Mei 2003 het AlintaGas Ltd hul sy naam amptelik na Alinta Limited verander.

Op 23 Julie 2003 het Alinta deur middel van 'n ingewikkelde reeks transaksies wat Alinta, Aquila Inc, United Energy en AMP Henderson Global ingesluit het; deels eienaar en bestuurder geword van verskeie gereguleerde energiebates in Wes-Australië en Victoria.  Deur hierdie transaksie het die maatskappy ook beheer oor National Power Services verkry.

in April 2004 het Alinta Duke Energy International se bates in Australië en Nieu-Seeland oorgekoop.  In Oktober 2004 het 'n konsortium bestaande uit DUET, Alinta en Alcoa die Dampier na Bunbury Aardgaspyplyn by Epic Energy gekoop.  Alinta Network Services is aangestel om die pyplyn te bedryf en te bestuur onder 'n bedryfsdiens ooreenkoms.

Op 4 Oktober 2005 het Alinta die bates wat die pyplyne en kragstasies wat dit vanaf Duke Energy gekry het ingesluit het as 'n afsonderlike maatskappy by name Alinta Infrastructure Holdings (AIH) genoteer.  In Oktober 2006 het Alinta deur Alinta IH Pty Ltd 'n aanbod gedoen om 80% van die aandeelhouding wat dit nie reeds besit het nie by AIH oor te koop.  Teen 11 Januarie 2007 het Alinta 91,4% van die maatskappy aangekoop wat dit in staat gestel het om die verpligte aankoop van die oorblywende aandele te doen.

Alinta het infrastruktuur bates en die *Agility* besigheid by AGL oorgekoop deur 'n kombinasie van 'n samesmeltings- en opbreektransaksie op 25 Oktober 2006.

## Verwysings
Butterworth

**Butterworth** (amptelik *Gcuwa*) is 'n dorp, 111&nbsp;km noord van Oos-Londen in die Oos-Kaap, in Suid-Afrika. Dit is geleë op die N2 nasionale pad. 

## Geskiedenis 
Butterworth is die oudste dorp in Transkei. Die dorp se bestaan kan teruggevoer word na 'n sendingstasie wat hier begin is in  1827 deur eerwaarde WJ Shrewsbury by die kraal van opperhoof Hintsa. Hintsa was die hoof van die AmaGcaleka. Die stasie is vernoem na Joseph Butterworth, tesourier van die Wesleyaanse Sendinggenootskap. Die stasie is in die Sesde Grensoorlog (1834) vernietig. In die Sewende Grensoorlog (1846) was dit die toneel van hewige gevegte. 'n Magistraat is in 1877 hier gevestig en die dorp is in 1880 uitgelê. Munisipale status is in 1904 toegeken.

## Distrik 
In die distrik van 684&nbsp;km2 is die belangrikste landbou bedrywighede veeteelt en die verbouing van mielies. Die inheemse bevolking is hoofsaaklik Fingo's.

## Sien ook 
* Bawa-waterval
* Cascades-waterval
* Gcuwarivier
* Lys van dorpe in Suid-Afrika

## Bronne 
* B.P.J. Erasmus: *Op Pad in Suid-Afrika*. 1995.
Inessief

Die **inessief** (van die Latyn *inesse* "om *in* of *by* te wees) is 'n lokatiewe naamval. Hierdie naamval het die basiese betekenis van "in": byvoorbeeld, "in die huis" is "talo·ssa" in Fins, "maja·s" in Esties, "etxea·n" in Baskies, "nam·e" in Litaus en "ház·ban" in Hongaars.

In Fins word die inessiewe naamval tipies gevorm deur "ssa/ssä" aan die einde van die betrokke selfstandige naamwoord te voeg. Esties voeg "s" by die stam van die genitief. In Hongaars word die agtervoegsel "ban/ben" meestal vir die inessiewe naamval  gebruik. Baie ander soos -on, -en, -ön en ander word egter ook gebruik, veral vir stede.

In die Finse taal word die inessiewe naamval beskou as die eerste van ses lokatiewe naamvalle, wat ooreenkom met lokatiewe voorsetsels in Afrikaans. Die oorblywende vyf lokatiewe naamvalle is:
* Elatief ("uit")
* Illatief ("na binne")
* Adessief ("bo op")
* Ablatief ("af van")
* Allatief ("op")
Yarragadee bron

Die **Yarragadee Bron** is 'n varswater grondwaterbron in die suidweste van Wes-Australië en is hoofsaaklik onder die Swan kusvlakte wes van die Darling eskarp geleë.  Dit strek van noord na suid vanaf ongeveer waar Geraldton geleë is tot by die suidkus, maar met 'n onderbreking in die formasie net suid van Perth.

Die grondwaterbron is verskeie honderde meters onder grondvlak geleë met 'n wisselende dikte van tot en met ongeveer 2 kilometer.

In die Perth gebied is die Yarragadee grondwaterbron onder die Leederville grondwaterbron geleë wat self onder twee ander oppervlakkige bronne geleë is.  Hierdie bronne word geskei deur ondeurdringbare grondlae.

Die Yarragadee grondwaterbron stoor ongeveer 1000 kubieke kilometer water.  Dit word daarom as 'n waterbron benut en die Water Corporation van Wes-Australië onttrek ongeveer 45 gigaliter per jaar uit die bron.  Een kubieke kilometer is ongeveer 1000 gigaliter.

Die Yarragadee bron word uiteindelik deur reënval aangevul.  Hierdie aanvulling geskied deur breuke naby ander bronne soos onder andere die Leederville bron.  Daar is ook onderbreking in die lae in die omgewing van die Blackwood-rivier.  Tans beraam modelle die aanvulling van die bron op ongeveer 280 tot 340 GL per jaar.  Hierdie grondwater bly soms baie jare in die bron en in sommige gebiede is die grondwater meer as 30 000 jaar oud.

Geologies is die bron deel van wat bekend staan as die Yarragadee formasie, wat 'n relatief dik geologiese eenheid in die Perth-kom is.  Dit is in die Jurassiese tydperk gevorm en bestaan hoofsaaklik uit poreuse sandsteen.

## Verwysings 
* 
* 
* 
* 
* 
*
Kwinana

duimnael|links|Ligging van Kwinana, Wes-Australië
**Kwinana** is 'n  plaaslike regeringsgebied in Wes-Australië. Dit beslaan 'n gebied van ongeveer 118 vierkante kilometer in die Perth metropool en is ongeveer 40&nbsp;km suid van Perth se sentrale sakekern met die Kwinana Freeway langs. Kwinana het 287&nbsp;km se paaie en het 'n bevolking van ongeveer 36&nbsp;100 in 2014 gehad.

## Geskiedenis 
Kwinana is vernoem na die SS *Kwinana*, 'n skip wat in 1922 daar gestrand is. Sommige van die woonbuurte ontleen hul name van seilskepe wat vir die eerste keer immigrante na Wes-Australië gebring het, byvoorbeeld Medina, Calista en Parmelia.

Kwinana is eintlik 'n inboorlingwoord uit die Kimberley-streek wat 'mooi meisie' beteken. Baie mense voel dit is baie ironies aangesien Kwinana oor 'n groot nywerheidsgebied beskik met omliggende woonbuurtes wat beteken dat daar nie werklik enige onderbreking is in die opgeboude gebiede tot in Fremantle nie.

## Nywerhede 
duimnael|links|Kwinana se CBH graanlaaiterminaal.
BP was een van die stigtersmaatskappye van die nywerheidsgebied in samewerking met die staatsregering. Die staatsregering het daarna omgesien dat die hawegeriewe ontwikkel is om die aflaai van beduidende hoeveelhede ru-olie moontlik te maak. BP bestuur Wes-Australië se enigste olieraffinadery in Kwinana met vele ander petrochemiese verwante bedrywe in die omgewing soos byvoorbeeld Coogee Chemicals. Die Kwinana-ontsoutingsaanleg is ook hier geleë in die voorstad wat *Naval Base* heet.

## Geriewe 
duimnael|links|Die Perth Motorplex in Kwinana.
Kwinana bestaan egter nie net uit woonbuurtes nie en daar is drie openbare strande by Cockburn Sound wat oor Garden-eiland uitkyk. Die SS Kwinana vorm tans self deel van die kaai te Kwinana Beach. Die roestende oorblyfsels van die skip is tot op die laagwatervlak afgesny en met kalksteen opgevul om die platform te skep. Daar is ook vleiland en bosgebied in Kwinana.

Plaaslike maatskappye is ywerig om gesien te word as sou hulle die omgewing bewaar en beweer dat hulle die beste praktyke volg in vervaardiging in soverre dit omgewingsbeskerming betref.

Kwinana is ook die kern vir sleeprenne, 'n grondpad resiesbaan en vele ander motor- en motorfietssporte. Die Perth Motorplex is in Desember 2000 geopen teen 'n koste van AUD$20 miljoen met eetgeriewe, kroeë en beligting vir die stadion. Baie bekende motorsportgeleenthede word op die baan gehou.

## Woonbuurte 
* Anketell
* Bertram
* Calista
* Casuarina
* Hope Valley
* Kwinana Beach
* Kwinana Town Centre
* Leda
* Mandogalup
* Medina
* Naval Base
* Orelia
* Parmelia
* Postans
* The Spectacles
* Wandi
* Wellard

## Verwysings 
## Eksterne skakels 
* Kaart van die Nywerheidsgebied (pdf - 1.8Mb)
* Town of Kwinana Webwerf
* Google map dui Kwinana, Garden-eiland links, die Vlootbasis daarbo en The Spectacles aan die regterkant
Hobhouse

**Hobhouse** is 'n klein dorpie in die Vrystaat, in Suid-Afrika. Die dorp is 56&nbsp;km suid van Ladybrand en naby die Caledonrivier geleë.

## Geskiedenis 
Die dorp is in 1904 op die plaas Poortjie van Christoffel de Bruin gestig. Die dorp is vernoem na Emily Hobhouse, die beroemde konsentrasiekamphervormer van die Tweede Vryheidsoorlog. Hobhouse het op 3 September 1913 'n munisipaliteit geword. Daar is egter 'n ander weergawe. In die ou begraafplaas is die grafsteen van Joseph Johannes Diederichs. Op die grafsteen is geskryf, "Stigter en Eerste  Burgemeester van Hobhouse."

## Distrik 
Die dorp is die handelsentrum vir die gebied wat kaas, mielies, koring en beeste produseer.

## Sien ook 
* Lys van dorpe in Suid-Afrika

## Bronne 
* *Ensiklopedie van Suidelike Afrika*, Eric Rosenthal, 1967.
* *Op Pad in Suid-Afrika*. B.P.J. Erasmus. 1995. 

## Verwysings 
## Eksterne skakels 
*  Amptelike webwerf
Oeraalse tale

duimnael|links|Geografiese verdeling van die Oeraalse tale:

**Fins-Samies**

**Volgaïs**

**Permies**

**Oegries**

**Samojeeds**
duimnael|links|Oeraalse tale (aangedui in donkergroen) saam met ander taalfamilies in die wêreld
duimnael|300px|Stamboom van Oeraalse tale

Die **Oeraalse taalfamilie** bestaan uit ongeveer 30 verwante tale wat deur knap 25 miljoen mense gepraat word hoofsaaklik in Oos- en Noord-Europa en in Noordwes-Asië. Die mees gesproke tale behoort tot die Fins-Oegriese subgroep. Dit sluit in Fins, Estnies, Hongaars en Samies. Saam met die Samojeedse taalgroep vorm hulle die Oeraalse tale.

Die Oeraalse taalfamilie is 'n verspreide en gefragmenteerde taalgroep wat strek van die Oosseestrande tot by die Jenisejrivier en die Tajmyr-Skiereiland in Siberië. Verder is Hongaars 'n westelike uitlêer.

Tipologies verskil die Oeraalse tale wyd, maar 'n paar gemene eienskappe kan wel geïdentifiseer word: 'n ryk agglutinerende morfologie, veral 'n ryk naamvalstelsel met tot 20 naamvalle in sommige tale, ontkenning word met hulpwerkwoorde bewerkstellig en sommige van die tale word gekenmerk deur vokaalharmonie.

Die benaming Oeraalse tale word sedert die vroeë 18de eeu gebruik, en is gegrond op die feit dat meeste van die tale hulle naby die Oeralgebergte bevind, op die grens van Asië en Europa. Die gemene oorsprong van die Oeraalse tale, dus *protooeraals*, is waarskynlik in sentraal of suidelike Oeralomgewing. Hierdie aangenome oertuiste was bepalend vir die taalfamilie se naam. Die proses waarvolgens die verskillende Oeraalse taalgroepe verdeel het en die migrasie daarvan na latere verspreidings het waarskynlik te minste 6000 jaar gelede begin.

Die wetenskap wat die studie van die Oeraalse tale en gepaargaande kultuur behels staan bekend as Oeralistiek (Duits: *Uralistik*) en die wetenskappe van die twee hoof takke Fins-Oegristiek (Duits: *Finnougristik*) en Samojedistiek.

## Verwysings 
## Eksterne skakels 
*  
*
Sokoto

**Sokoto** is 'n stad, 'n staat en 'n rivier in die noord-weste van Nigerië.

*Sokoto staat : 'n staat in die noord-weste van Nigerië.
*Sokoto stad : die hoofstad en grootste stad van **Sokoto staat**.
*die Sokotorivier : 'n rivier dat gaan deur Sokoto stad en is in die Sokoto staat.
Valhalla

: *Hierdie artikel handel oor die voorstad in Suid-Afrika. Vir die Noorse mitologiese begrip, sien Walhalla.*

**Valhalla** is 'n suidwestelike voorstad van Pretoria wat in 'n driehoek uitgelê is rondom 'n oop veld met die strate wat min of meer die vorm van 'n heksagoon aanneem. Dit grens aan die Lugmagbasis Swartkop, 'n militêre basis en die ou Johannesburgpad. Valhalla is op 1 Julie 1964 by die groter Pretoria ingelyf. Later was dit deel van Verwoerdburg en tot die nuwe bedeling van 2000 deel van Centurion se dorpsgebied.

Die naam is afgelei van die Noorse mitologie (sien Walhalla). Die Gereformeerde kerk Wierdapark is in die buurt geleë, asook die plaaslike NG gemeente Valhalla (1960), waarby Valhalla-Suid (1970) ingelyf is. Die Nederduitsch Hervormde Kerk se gemeente Swartkop, wat op 5 November 1972 gestig is en einde 2014 'n sieletal van 1&nbsp;700 gehad het, sluit benewens Valhalla ook Voortrekkerhoogte, Clubview, Eldoraigne, Wierdapark en enkele ander gebiede in.

## Verwysings 
## Bronnelys 
*  Potgieter, D.J. (ed.) 1975. *Standard Encyclopaedia of Southern Africa*. Cape Town: Nasionale Opvoedkundige Uitgewery (Nasou).
Hugo Gunckel Lüer

**Hugo Gunckel Lüer** (10 Augustus 1901 – 17 Julie 1997) was 'n Chileense apteker, tuinkundige en universiteitsprofessor.

## Werke 
### Boeke 
* Helechos de Chile (**Chileens Varing**) Monografías Anexos de los Anales de la Universidad de Chile, 245 pp.
* Bibliografía Moliniana (**Bibliografie van Molina werk**) Fondo Andrés Bello, 166 pp.

### Artikels 
* (1948) "La floración de la quila y el coligüe en la Araucanía." Ciencia e Investigación 4: 91-95.
* (1953) "Plantas chilenas estudiadas por Linneo." Revista Universitaria (Chile) 38: 67-76
* (1959) "Nombres indígenas relacionados con la flora chilena." Facultad de Química y Farmacia, Universidad de Chile, Santiago de Chile,
* (1967) "Fitonimia atacameña, especialmente cunza." Anales de la Academia Chilena de Ciencias Naturales 52: 1 – 81
* (1972) "Plantas chilenas descritas como nuevos por Juan Ignacio Molina y sus concordancias con la nomenclatura botánica actual." Noticiario Mensual del Museo Nacional de Historia Natural, Año 17 (N° 197):3-11.
* (1979) "Vocablos populares técnicos relacionados con la industria del alerce" Noticiario Mensual del Museo Nacional de Historia Natural 274-275
* (1980) "Plantas magicas mapuche." Terra Ameriga 41:73-75.
* (in samewerking met C. Munizaga, 1958) "Notas etnobotánicas del pueblo atacameño de Socaire, o etnobotánica de Socaire." Publicaciones del Centro de Estudios Antropológicos 5: 9-40.
* (1982). Significado de nombres genéricos de algunas plantas de la flora chilena. Academia N° 4. Academia Superior de Ciencias Pedagógicas. 157-18

## Sien ook 
* Lys van botaniste volgens outeursafkorting

## Eksterne skakels 
* Chloris chilensis vol. 9., Nº2) Betekenisse van die genusname van Chileens plante
* Chloris chilensis vol. 7., Nº1) Breve Historia del antiguo Jardin Botánico de la Quinta Normal de Santiago de Chile
Lys van lande volgens selfmoordsyfer

duimnael|regs|300px|Wêreldkaart van selfmoordvoorvalle per 100&nbsp;000.

Die volgende is 'n **lys van selfmoordsyfers per land** volgens data van die Wêreldgesondheidsorganisasie waarin die lande volgens die aantal selfmoorde gerangskik is. Die manlike en vroulike selfmoordsyfer is uit die totale manlike en vroulike bevolking, onderskeidelik (totale getal manlike selfmoorde gedeel deur die totale manlike bevolking). Die totale syfer van selfmoorde word uitgewerk deur die totale syfer selfmoorde te deel deur die totale bevolking en nie slegs 'n geldmiddele van die manlike en vroulike selfmoordsyfer nie, omrede die geslagsverhouding in baie lande nie 1:1 is nie. "Jaar" verwys na die mees onlangse jaar waarvoor data beskikbaar was vir 'n besonderse land.

## Lys 
## Verwysings 
: *Hierdie artikel is oorspronklik vertaal vanaf die Engelse Wikipedia-artikel, :en:List of countries by suicide rate.*
Lys van administratiewe streke van Namibië

**Namibië** is sedert 8 Augustus 2013 onderverdeel in 14 administratiewe streke.

duimnael|300px|Kaart wat Namibië se streke vertoon

## Verwysings 
## Eksterne skakels
Kawango

**Kawango** was tot 8 Augustus 2013 een van die 13 streke van Namibië. Die streek se naam is van die Kawango's afgelei. Kawango se hoofstad en grootste stad is Rundu. In die ooste het Kawango aan Caprivi (nou Sambesi) gegrens en in die weste aan Osjikoto. Die Okavangorivier vloei deur die streek, digby die grens met Caprivi. Op 8 Augustus 2013 is Kawango opgedeel in Kawango-Oos en Kawango-Wes. In die noorde is Angola geleë en in die suidooste Botswana.
Anna-Maria Ravnopolska-Dean

**Anna-Maria Ravnopolska-Dean**, eintlik **Anna-Maria Jordanova Ravnopolska-Dean** (Bulgaars: Анна-Мария Равнополска-Дийн), is 'n harpspeleres en komponis. Sy is gebore in Sofia in Bulgarye. Sy het onder Liana Pasquali en Susann McDonald gestudeer. In 1993 het sy haar debuut in Carnegie Hall in die VSA gemaak.
Otjozondjoepa

**Otjozondjoepa** is een van die 14 streke van Namibië. Otjozondjoepa se setel en grootste dorp is Otjiwarongo. 

In die ooste grens Otjozondjoepa aan Botswana, in die suide aan Khomas en Omaheke, in die weste aan Erongo, en in die noorde aan Kunene, Osjikoto, Kawango-Wes en Kawango-Oos.

Otjozondjupa grens aan meer streke as enige ander streek in Namibië.

## Politiek 
Die goewerneur van Otjozondjupa is James Uerikua.

## Ekonomie en infrastruktuur 
Volgens die 2010 Namibiese Arbeidsmag-opname is werkloosheid in die streek 25.3%. Otjozondjupa het 72 skole met 36&nbsp;284 leerlinge.

## Verwysings 
## Eksterne skakels
Omaheke

**Omaheke** is een van die 14 streke van Namibië. Omaheke se hoofstad en grootste dorp is Gobabis. In die ooste grens Omaheke aan Botswana, in die noorde aan Otjozondjoepa, in die suide aan Hardap en in die weste grens dit aan Khomas.

## Sien ook 
* Drimiopsis
* Leonardville
Gobabis

**Gobabis** is 'n dorp in die ooste van Namibië en die hoofsetel van Omaheke met 'n geskatte inwonertal van 19,100. Die burgemeester is Sila Bezuidenhoudt.

## Ekonomie 
Die voortgesette groei van Gobabis is hoofsaaklik te danke aan goedere wat vervoer word vanaf Botswana se myne na die Namibiese hawe van Walvisbaai, asook die invoer van verbruikersgoedere deur Namibië vanuit Gauteng in Suid-Afrika. Die vervoerroete wat bekend staan as die Trans-Kalahari-Grootpad, wat Namibië met Suid-Afrika en Mosambiek verbind, loop deur Gobabis in die rigting van Botswana. Gobabis is aan die Namibiese Spoorweë verbind. Die passasierstrein tussen Windhoek en Gobabis loop  nie meer nie, iets wat deur die betrokkenes as jammerte beskou word. Die dorp het twee hospitale, klinieke, banke en winkelsentrums.

Die Legare-stadion is in die dorp geleë.

## Onderwys 
Gobabis is die tuiste van die Hoërskool Wennie du Plessis wat tot onafhanklikheid 'n Afrikaansmediumskool was. Toe die regering bepaal dat Engels leerders se onderrigtaal van gr. 4 af moet vervang, het dié skool noodwendig Engels geword. Afrikaanse ouers het daarom planne in werking gestel vir 'n privaatskool wat uitgeloop het op die opening van die Gobabis Gimnasium in Januarie 2000 met 67 leerders van gr. 8 tot 11 en ses onderwysers. In Januarie 2002 het 122 leerders aangemeld en op 2 Desember 2004 is die skool geregistreer om onderwys aan te bied van gr. 1 tot 12. Laerskoolonderwys het amptelik in Januarie 2005 begin. Hierdie skool bied egter net Afrikaansonderrig tot gr. 3, waarna die onderrigmedium Engels is.

## Verwysings 
## Sien ook 
* Drimiopsis
* Gereformeerde kerk Gobabis
* NG gemeente Gobabis

## Eksterne skakels 
* http://www.gobmun.com/
Lomé

**Lomé** (voorheen **Bey Beach**) is die hoofstad (sedert 1897) en grootste stad van Togo. In 2010 het die stad 'n bevolking van 837&nbsp;437 gehad en het 'n oppervlakte van 90&nbsp;km².

## Eksterne skakels 
*  Amptelike webwerf
John Charles Manning

**John Charles Manning** (Pietermaritzburg, 1962 -) is 'n Suid-Afrikaanse plantkundige. Hy is sedert 1989 'n navorser in die Compton Herbarium van die *Nasionale Botaniese Instituut* van Suid-Afrika en het in die Suid-Afrikaanse Nasionale Biodiversiteitsinstituut van Kirstenbosch gewerk. 

## Werke 
[duimnael|links|*[Kankerbossie|Lessertia frutescens* (L.) Goldblatt et J.C.Manning]]
* Goldblatt, P & JC Manning. 1996. Reduction of *Schizostylis* (Iridaceae: Ixioideae) in *Hesperantha* Novon 6: 262-264 
* Goldblatt, P & JC Manning. Notes on the systematics & nomenclature of *Tritonia* (Iridaceae: Crocoideae). Bothalia 36: 2006 
* Goldblatt, P & JC Manning. Hyacinthaceae. *Ornithogalum kirstenii* sp. nov. (Albuca group: subgenus Falconera) from Western Cape, South Africa & new combinations in the group. Bothalia 36: 2006 
* Goldblatt, P & JC Manning. New species of Iridaceae from the Bokkeveld & the Hantam-Roggeveld centre of endemism, South Africa. Bothalia 36: 2006 
* Goldblatt, P & JC Manning. Asphodelaceae. A new species of *Trachyandra* section Trachyandra from Western Cape, South Africa. Bothalia 36:2006 
* Goldblatt, P & JC Manning. A systematic revision of the southern African genus *Babiana* (Iridaceae: Crocoideae). Strelitzia 2006 
* Goldblatt, P & JC Manning 2006. Pollination of *Romulea syringodeoflora* (Iridaceae: Crocoideae) by a long-proboscid fly, *Prosoeca* sp. (Diptera: Nemestrinidae). S. African J. Bot. 56-59
* Goldblatt, P. & JC Manning.  2000. Cape plants: a conspectus of the Cape flora of South Africa. Strelitzia 9:
* John Manning. 2018. Field Guide to Fynbos, Struik Nature, 2018 

Die standaardskrywerafkorting **J.C. Manning** word gebruik om John Charles Manning as die skrywer aan te dui wanneer 'n botaniese naam gebruik word.

## Sien ook 
* Lys van botaniste volgens outeursafkorting

## Eksterne skakels 
* Goldblatt, P Bernhardt and JC Manning 2002. Floral biology of *Romulea* (Iridaceae: Crocoideae): a progression from a generalist to a specialist pollination system  Adansonia, sér. 3 24: 243-262
Lys van nedersettings in Namibië

Hierdie is 'n **lys van stede en dorpe in Namibië:**

## Verwysings 
## Eksterne skakels 
* http://www.npc.gov.na/ 
* Citypopulation.de
Brandberg

Die **Brandberg** is die hoogste gebergte van Namibië. Dit lê in die noorde van die streek Erongo. Die grootste enkele bergspits is die 2&nbsp;573&nbsp;m hoë piek **Königstein**.

Die kerngebied van  is in 1951 tot 'n  nasionale monument verklaar.

## Bibliografie
*Mason, Revil: New prehistoric paintings in die Brandberg, South West Africa, and the Waterberg, Northern Transvaal. In: Lantern. Tyskrif vir Kennis en Kultuur. Jaargang 7, nr. 4, Junie 1958

## Verwysings
Karasberge

Die **Karasberge** (*Groot Karasberge* en *Klein Karasberge*) is 'n bergreeks in die suide van Namibië (Karas). Die grootste enkele bergspits is die 2&nbsp;202&nbsp;m hoë piek **Schroffenstein**.

duimnael|links|Die Karasberge

## Eksterne skakels 
*
Erongoberge

Die **Erongoberge** is 'n bergreeks in die weste van Namibië (Erongo). Die grootste enkele bergspits is die 2.319m hoë piek **Hohenstein**.
Tornedal

duimnael|Vlag van die Tornedal
duimnael|Ligging van die Tornerivier

Die **Tornedal** (Fins: *Tornionjokilaakso*, Sweeds: *Tornedalen*) is 'n vallei op die grens van Swede en Finland. Dit is vernoem na die Tornerivier wat deur die vallei vloei en in die Botniese Golf uitmond. Geografies is die dorpies en munisipaliteite waaruit die gebied bestaan Haparanda, Övertorneå, Pajala en Kiruna in Swede, en Tornio, Ylitornio, Pello, Kolari, Muonio en Enontekiö in Finland.  Die begrip Tornedal word ook dikwels gebruik om na die kulturele gebied te verwys wat gekenmerk word deur veeltaligheid en ondanks die huidige verdeling tussen twee state 'n gemeenskaplike geskiedenis het. Kultureelgesproke word die Sweedse munisipaliteit Gällivare ook by die Tornedal gereken.

In die nedersettings in die vallei word die tale Fins, Sweeds, Samies en Meänkieli gepraat wat hier amptelike status het. Laasgenoemde is 'n Finse dialek wat in die vallei gepraat word en wat in Swede amptelike minderheidstatus geniet. In die Sweedse gedeelte het elke persoon die reg om deur amptelike instellings in enige van die genoemde tale bedien te word.

Die hele vallei was oorspronklik deel van die voormalige Sweedse provinsie Västerbotten, totdat die linkeroewer saam met die res van Finland in 1809 Russiese gebied geword het. Baie dorpies in die gebied het woongebiede aan beide kante van die rivier gehad en is in die proses verdeel. Sommige van die gedeelde dorpies dra steeds dieselfde naam. Daar is ook ander ooreenkomste wat kenmerkend is aan die gebied soos die koskultuur wat tot vandag toe behoue gebly het.
Republiek van Karelië

Die **Republiek van Karelië** (Russies: Респу́блика Каре́лия, Karelies: *Karjalan tazavaldu*, Fins: *Karjalan tasavalta*, Wepsies: *Karjalan Tazovaldkund*) is 'n Republiek in die Russiese Federasie wat die grootste deel van die historiese landstreek Karelië omvat. In die ooste grens dit aan die Witsee en in die weste het dit 'n 723 km lange grens met Finland. Naburige oblaste is Leningrad en Wologda in die suide, Moermansk in die noorde en Archangelsk in die ooste. Die landskap is 'n voortsetting van die Finse merelandskap na die ooste met talryke mere in die gebied. In die suide word die Ladogasee en die Onegasee aangetref wat die twee grootste mere in Europa is. Daar is altesaam sowat 66&nbsp;000 mere in die Kareliese republeik. 49 % van die oppervlak van Karelië is woudbedek en 25 % met water.

## Geskiedenis 
Histories was Karelië 'n gebied noordwes van Rusland, oos van die hedendaagse Finland wat deur die Republiek van Nowgorod beheer is. Vanaf die 13de eeu is verskeie dele deur Swede verower en in Sweeds-Karelië opgeneem totdat dit in 1721 tydens die Verdrag van Nystad aan Rusland opgesê moes word.

In 1923 het die Russiese provinsie die **Kareliese Outonome Sosialistiese Sowjet-republiek** geword. In 1940 is dit na die Karelo-Finse SSR verander met die insluiting van die Finse Demokratiese Republiek wat tydens die Winteroorlog geskep is. Gebiede wat van Finland geannekseer is, is in die Karelo-Finse SSR opgeneem na die Winteroorlog, maar na die Vervolgoorlog is die Kareliese Istmus in die Leningrad-oblast opgeneem. Die republiek se status is in 1956 na 'n OSSR terugverander. Tydens die Vervolgoorlog in 1941 het Finland groot dele van die gebied besit, maar is in 1944 gedwing om te onttrek.

Die outonome *Republiek van Karelië* in sy huidige vorm is op 13 November 1991 gevorm.

## Geografie 
Die republiek lê in die noordwestelike deel van Rusland, tussen die opvanggebiede van die Wit- en Oossee. Daar is sowat 27&nbsp;000 riviere. Van die grootstes sluit in:
* Wodla-rivier (149&nbsp;km)
* Kem-rivier (191&nbsp;km)
* Kowda-rivier
* Sjoeia-rivier
* Soena-rivier
* Wig-rivier

Daar is 60&nbsp;000 mere in die republiek. Die mere en moerasse bevat sowat 2&nbsp;000&nbsp;km³ hoëgehalte- vars water. Die Ladoga- en Onegameer is die grootstes in Europa. Ander mere sluit in:
* Njoekozero 
* Pjaozero
* Segozero
* Sjamozero
* Topozero
* Wigozero

### Natuurlike hulpbronne 
Die grootste deel van die republiek (148&nbsp;000&nbsp;km², of 85%) bestaan uit woude. Vyftig minerale word hier aangetref, onder meer ystererts, diamante, vanadium en molibdenum.

## Eksterne skakels